*****

ΚΑΝΟΝΙΣΜΟΣ (ΕΟΚ) αριθ. 3300/86 ΤΟΥ ΣΥΜΒΟΥΛΙΟΥ

της 27ης Οκτωβρίου 1986

για τη θέσπιση κοινοτικού προγράμματος σχετικά με την ανάπτυξη ορισμένων μειονεκτικών περιοχών της Κοινότητας μέσω καλύτερης πρόσβασης στις προηγμένες υπηρεσίες τηλεπικοινωνιών (πρόγραμμα STAR)

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 1787/84 του Συμβουλίου της 19ης Ιουνίου 1984 για το Ευρωπαϊκό Ταμείο Περιφερειακής Ανάπτυξης (1), και ιδίως το άρθρο 7 παράγραφος 4,

την πρόταση της Επιτροπής (2),

τη γνώμη του Ευρωπαϊκού Κοινοβουλίου (3),

τη γνώμη της Οικονομικής και Κοινωνικής Επιτροπής (4),

Εκτιμώντας:

ότι το άρθρο 7 του κανονισμού (ΕΟΚ) αριθ. 1787/84, που στο εξής καλείται «κανονισμός του Ταμείου», προβλέπει συμμετοχή του Ταμείου σε κοινοτικά προγράμματα που αποβλέπουν στο να συμβάλουν στην επίλυση σοβαρών προβλημάτων που επηρεάζουν την κοινωνικοοικονομική κατάσταση μιας ή περισσότερων περιφερειών και τα οποία πρέπει να εξασφαλίζουν καλύτερη συνάρθρωση μεταξύ των κοινοτικών στόχων διαρθρωτικής ανάπτυξης ή επαναπροσανατολισμού των περιφερειών και των στόχων των άλλων κοινοτικών πολιτικών·

ότι οι περιοχές της Ελλάδας και της Πορτογαλίας, καθώς και η Ιρλανδία, το Mezzogiorno, η Βόρεια Ιρλανδία, η Κορσική, τα γαλλικά υπερπόντια διαμερίσματα και ορισμένες περιοχές της Ισπανίας, χαρακτηρίζονται από ιδιαίτερα σοβαρά οικονομικά προβλήματα· ότι οι περιοχές αυτές διαθέτουν περιορισμένες υπηρεσίες τηλεπικοινωνιών, ιδίως όσον αφορά προηγμένες υπηρεσίες προς χρήση των παραγωγικών κλάδων, και ότι η καθυστέρηση αυτή επηρεάζει όχι μόνο την κοινωνικοοικονομική τους κατάσταση αλλά και τις δυνατότητες μελλοντικής ανάπτυξής τους·

ότι το Ευρωπαϊκό Συμβούλιο ενέκρινε, στις 29 και 30 Μαρτίου 1985, τους στόχους για την ενίσχυση της τεχνολογικής βάσης και της ανταγωνιστικότητας της κοινοτικής βιομηχανίας· ότι οι στόχοι αυτοί περιλαμβάνουν «την υλοποίηση μιας ώθησης στον τομέα των τηλεπικοινωνιών»· ότι μια από τις γραμμές δράσης που ενέκρινε το Συμβούλιο στις 17 Δεκεμβρίου 1984 στον τομέα αυτό αποβλέπει στην εξασφάλιση «καλύτερης πρόσβασης των μειονεκτουσών περιοχών της Κοινότητας στα πλεονεκτήματα που προκύπτουν από την ανάπτυξη προηγμένων υπηρεσιών και δικτύων»·

ότι η καλύτερη ένταξη των πλέον μειονεκτικών περιοχών στα δίκτυα τηλεπικοινωνιών και η κατάλληλη προσφυγή των περιοχών αυτών στις προηγμένες υπηρεσίες τηλεπικοινωνιών αποτελούν αναγκαίες συνθήκες για τον περιορισμό της καθυστέρησής τους όσον αφορά την οικονομική ανάπτυξη στο μέτρο που οι υπηρεσίες αυτές εξασφαλίζουν ευκολότερα την έξοδό τους από την απομόνωση, τους επιτρέπουν να συμμετέχουν στην τεχνολογική ώθηση της Κοινότητας και ευνοούν τη δημιουργία θέσεων απασχόλησης·

ότι η προσφυγή στις προηγμένες υπηρεσίες τηλεπικοινωνιών προϋποθέτει τη δημιουργία της αναγκαίας υποδομής, όπως των μεγάλων αξόνων που συνδέουν τις περιοχές με τα νέα δίκτυα, την εισαγωγή των ψηφιακών τεχνικών με στόχο την ταχύτερη εισαγωγή των ψηφιακών δικτύων ενοποιημένων υπηρεσιών, τη δημιουργία προσθέτων δυνατοτήτων αναγκαίων για την παροχή προηγμένων υπηρεσιών, κυρίως για την αποδοτική μεταβίβαση στοιχείων, καθώς και τη δημιουργία και την ανάπτυξη υποδομής ολοκληρωμένων δικτύων κυψελωτής ραδιοτηλεφωνίας που συμβιβάζονται με τη συντονισμένη εισαγωγή ενός μελλοντικού πανευρωπαϊκού ψηφιακού συστήματος κυψελωτής ραδιοτηλεφωνίας·

ότι η δημιουργία σύγχρονης τηλεπικοινωνιακής υποδομής πρέπει να συνοδεύεται από κίνητρα για την προσφορά και τη ζήτηση των προηγμένων υπηρεσιών που διευκολύνουν τη βέλτιστη χρησιμοποίηση της υποδομής· ότι τα κίνητρα αυτά αφορούν: την ενίσχυση για την κατάρτιση περιφερειακών ή τοπικών προγραμμάτων συντονισμένης χρησιμοποίησης των τηλεπικοινωνιακών συστημάτων· μέτρα εκλαΐκευσης και ευαισθητοποίησης· ενέργειες επίδειξης· ενισχύσεις προς μικρομεσαίες επιχειρήσεις για να ενθαρρύνουν την εκ μέρους των χρησιμοποίηση προηγμένων συστημάτων και να διευκολύνουν τη δραστηριότητά τους στον τομέα των τηλεπικοινωνιών· κέντρα υπηρεσιών· πειραματικά έργα τηλεργασίας και ανάπτυξη περιφερειακών υπηρεσιών εξειδικευμένων πληροφοριών ·

ότι τα ενδιαφερόμενα κράτη μέλη κοινοποίησαν στην Επιτροπή τις αναγκαίες πληροφορίες·

ότι παροτρύνοντας τις πλέον μειονεκτικές περιοχές να χρησιμοποιούν τις νέες δυνατότητες των τηλεπικοινωνιών, το κοινοτικό πρόγραμμα συμβάλλει στην επίτευξη τόσο των στόχων περιφερειακής ανάπτυξης όσο και των κοινοτικών στόχων στον τομέα των τηλεπικοινωνιών· ότι, συνεπώς, η κοινοτική συμμετοχή πρέπει να φθάσει το ανώτερο επίπεδο που προβλέπεται από τον κανονισμό του Ταμείου και ότι ταυτόχρονα στο πρόγραμμα πρέπει να δίνεται προτεραιότητα όσον αφορά τη διαχείριση των πόρων του Ταμείου·

ότι ο κανονισμός (ΕΟΚ) αριθ. 2615/80 (1), όπως τροποποιήθηκε από τον κανονισμό (ΕΟΚ) αριθ. 214/84 (2), και ο κανονισμός (ΕΟΚ) αριθ. 215/84 (3), για τη θέσπιση ειδικών κοινοτικών δράσεων που θα συμβάλουν στην ανάπτυξη ορισμένων περιοχών στα πλαίσια της διεύρυνσης της Κοινότητας, επιτρέπουν τη χρηματοδότηση ορισμένων μέτρων στον τομέα των τηλεπικοινωνιών· ότι είναι σκόπιμο να αποφευχθεί η σώρευση των ενισχύσεων δυνάμει των κανονισμών εκείνων και των ενισχύσεων που χορηγούνται δυνάμει του παρόντος κοινοτικού προγράμματος·

ότι η κοινοτική παρέμβαση πρέπει να υλοποιηθεί υπό τη μορφή πολυετών προγραμμάτων που καταρτίζουν οι αρμόδιες αρχές των ενδιαφερόμενων κρατών μελών· ότι για να εξασφαλιστεί η καλή δημοσιονομική διαχείριση του Ταμείου είναι απαραίτητο τα κράτη μέλη να διαβιβάσουν αυτά τα προγράμματα παρέμβασης στην Επιτροπή μέσα σε περιορισμένη προθεσμία από την έναρξη ισχύος του κοινοτικού προγράμματος· ότι εναπόκειται στην Επιτροπή, κατά την έγκριση των προγραμμάτων αυτών, να εξακριβώνει ότι τα επιτεύγματα στα οποία αποβλέπουν είναι σύμφωνα με τον παρόντα κανονισμό,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Θεσπίζεται κοινοτικό πρόγραμμα κατά την έννοια του άρθρου 7 του κανονισμού του Ταμείου, που συμβάλλει στην ανάπτυξη ορισμένων μειονεκτικών περιοχών της Κοινότητας μέσω της καλύτερης πρόσβασης στις προηγμένες υπηρεσίες τηλεπικοινωνιών.

Άρθρο 2

Το κοινοτικό πρόγραμμα αποσκοπεί στο να συμβάλει, στις βοηθούμενες περιοχές, στην ενίσχυση της οικονομικής τους βάσης, στη δημιουργία θέσεων απασχόλησης και στην επίτευξη καλύτερου τεχνολογικού επιπέδου στις περιοχές αυτές, βελτιώνοντας την προσφορά προηγμένων τηλεπικοινωνιακών υπηρεσιών και εντάσσοντας τις περιοχές αυτές στα μεγάλα τηλεπικοινωνιακά δίκτυα. Για το σκοπό αυτό, το κοινοτικό πρόγραμμα, προβλέπει υπέρ του συνόλου των περιοχών που ορίζονται στο άρθρο 3 και ανάλογα με τις κοινωνικοοικονομικές ανάγκες, το περιφερειακό δυναμικό και τις μακροπρόθεσμες περιφερειακές ανάγκες στον τομέα των τηλεπικοινωνιών, την εφαρμογή συνόλου συνεπών και πολυετών μέτρων προκειμένου να πραγματοποιηθούν σύγχρονα έργα υποδομής στον τομέα των τηλεπικοινωνιών και να τονωθεί η προσφορά και η ζήτηση προηγμένων υπηρεσιών τηλεπικοινωνιών.

Το κοινοτικό πρόγραμμα αποβλέπει, με τον τρόπο αυτό, στην εξασφάλιση καλύτερης συνάρθρωσης μεταξύ των κοινοτικών στόχων διαρθρωτικής περιφερειακής ανάπτυξης και των στόχων της κοινοτικής πολιτικής στον τομέα των τηλεπικοινωνιών.

Άρθρο 3

1. Το κοινοτικό πρόγραμμα αφορά τις περιοχές που πληρούν ταυτόχρονα τα ακόλουθα κριτήρια:

α) επικρατεί σ' αυτές εξαιρετικά δυσχερής οικονομική κατάσταση σε σχέση με το σύνολο της Κοινότητας·

β) ανήκουν, από γεωγραφική άποψη, σε περιφερειακά ή νησιωτικά εδάφη·

γ) το επίπεδό τους, όσον αφορά την παροχή τηλεπικοινωνιακών υπηρεσιών, ιδίως προηγμένων υπηρεσιών για τον παραγωγικό τομέα, είναι χαμηλό·

δ) έχουν καταρχήν δικαίωμα υπαγωγής σε εθνικό καθεστώς περιφερειακών ενισχύσεων.

2. Οι περιοχές που πληρούν τα κριτήρια που αναφέρονται στην παράγραφο 1 είναι οι ακόλουθες:

α) στην Ισπανία:

οι περιοχές που έχουν δικαίωμα υπαγωγής στο εθνικό καθεστώς περιφερειακών ενισχύσεων όπως θα καθοριστούν από την Επιτροπή κατ' εφαρμογή του άρθρου 92 της συνθήκης·

β) στη Γαλλία:

η Κορσική και τα υπερπόντια διαμερίσματα·

γ) στην Ελλάδα:

όλες οι περιοχές, εκτός του νομού Αττικής·

δ) η Ιρλανδία·

ε) στην Ιταλία:

οι περιοχές και οι ζώνες του Mezzogiorno·

στ) στην Πορτογαλία:

όλες οι περιοχές, εκτός της ζώνης της Λισσαβώνας·

ε) στο Ηνωμένο Βασίλειο:

η Βόρεια Ιρλανδία.

3. Κατ' εξαίρεση, το κοινοτικό πρόγραμμα περιλαμβάνει επίσης:

- το νομό Αττικής και τη ζώνη της Λισσαβώνας για τις εργασίες που προβλέπει το άρθρο 4,

- την αυτόνομη Κοινότητα της Μαδρίτης εκτός από το δήμο Μαδρίτης για τις εργασίες που προβλέπονται στο άρθρο 4 σημείο 1 στοιχεία α) και γ) καθώς και για τις μελέτες σκοπιμότητας που αφορούν τις εργασίες αυτές, δυνάμει του άρθρου 4 σημείο 1 στοιχείο στ),

στο μέτρο που οι εργασίες αυτές είναι τεχνικά αναγκαίες για τη συνοχή, τη συνέχεια και την πλήρη εφαρμογή του συνόλου του προγράμματος STAR.

Άρθρο 4

Το Ταμείο μπορεί να συμμετάσχει, στα πλαίσια του κοινοτικού προγράμματος, στις ακόλουθες εργασίες:

1. Διευθέτηση του βασικού εξοπλισμού που είναι αναγκαίος προκειμένου να δημιουργηθούν προηγμένες υπηρεσίες τηλεπικοινωνιών, και με την οποία επιδιώκεται:

α) να ενταχθούν οι λιγότερο ευνοημένες περιοχές στα νέα προηγμένα δίκτυα τηλεπικοινωνιών που αναπτύσσονται σε κοινοτική κλίμακα και να δημιουργηθούν κύριοι τηλεπικοινωνιακοί άξονες. Οι επενδύσεις μπορούν να καλύπτουν τα επίγεια συστήματα, συμπεριλαμβανομένων των υποβρυχίων συστημάτων, που βασίζονται κυρίως στη χρήση οπτικών ινών, καθώς και τα δορυφορικά συστήματα ·

β) να εισαχθεί η ψηφιακή τεχνολογία προκειμένου να τεθούν συντομότερα στη διάθεση των οικονομικών φορέων τα ψηφιακά δίκτυα ενοποιημένων υπηρεσιών.

Οι επενδύσεις μπορούν να περιλαμβάνουν:

- την εισαγωγή συστημάτων σηματοδότησης μεταξύ μεταγωγέων που είναι απαραίτητοι στα ψηφιακά δίκτυα ενοποιημένων υπηρεσιών,

- την εισαγωγή ψηφιακής τεχνολογίας στις αρτηρίες διαβίβασης και τα κέντρα μεταγωγής, όπου συμπεριλαμβάνονται η εγκατάσταση ψηφιακών μεταγωγέων και οι συμπληρωματικές εργασίες για τους τοπικούς μεταγωγείς, με σκοπό την ψηφιακή σύνδεση με τους τελικούς χρήστες,

- την εγκατάσταση ψηφιακών συνδέσεων με τους τελικούς χρήστες,

προκειμένου να γίνουν οι προαπαιτούμενες ενέργειες για την εισαγωγή των ψηφιακών δικτύων ενοποιημένων υπηρεσιών·

γ) να δημιουργηθούν και να αναπτυχθούν, μέχρις ότου εισαχθούν τα ψηφιακά δίκτυα ενοποιημένων υπηρεσιών, συμπληρωματικές δυνατότητες που είναι απαραίτητες για την παροχή προηγμένων τηλεπικοινωνιακών υπηρεσιών, ιδίως για τη διαβίβαση στοιχείων. Οι επενδύσεις μπορούν να περιλαμβάνουν αρτηρίες διαβίβασης και εξοπλισμού που να επιτρέπει την πρόσβαση του κοινού στην υπηρεσία, όπως η δημιουργία και η ανάπτυξη δικτύων δεσμομεταγωγής, βάσης στοιχείων και σημείων πρόσβασης με συστήματα videotex, συμπεριλαμβανομένης της μετατροπής σε λειτουργικά συστήματα των δοκιμαστικών προγραμμάτων που χρηματοδοτούνται ήδη από την Κοινότητα·

δ) να δημιουργηθούν και να αναπτυχθούν έργα υποδομής για ολοκληρωμένα δίκτυα κυψελωτής ραδιοτηλεφωνίας που να συμβιβάζονται με τη συντονισμένη εισαγωγή ενός μελλοντικού πανευρωπαϊκού ψηφιακού συστήματος κυψελωτής ραδιοτηλεφωνίας·

ε) να δημιουργηθούν και να αναπτυχθούν εργαστήρια ελέγχου και μέτρησης του τηλεπικοινωνιακού υλικού·

στ) να καταρτισθούν μελέτες σκοπιμότητας όσον αφορά τις επενδύσεις που αναφέρονται στα στοιχεία α) έως ε) παραπάνω.

2. Τόνωση της προσφοράς και της ζήτησης των προηγμένων υπηρεσιών τηλεπικοινωνιών. Οι εργασίες που ανταποκρίνονται στα κριτήρια επιλογής είναι οι ακόλουθες:

α) η κατάρτιση προγραμμάτων περιφερειακού ή τοπικού χαρακτήρα που σκοπό έχουν τη συντονισμένη χρήση των προηγμένων τηλεπικοινωνιακών συστημάτων. Τούτο περιλαμβάνει τις μελέτες σκοπιμότητας από τεχνικής και οικονομικής πλευράς, όσον αφορά την εισαγωγή νέων υπηρεσιών τηλεπικοινωνιών στις εγκαταστάσεις των χρηστών, και ειδικότερα στις μικρομεσαίες επιχειρήσεις του βιομηχανικού τομέα και του τομέα των υπηρεσιών, συμπεριλαμβανομένου του τουρισμού· οι μελέτες αυτές πρέπει να λαμβάνουν υπόψη τις προοπτικές και τα προγράμματα κοινωνικοοικονομικής ανάπτυξης για τις εν λόγω περιοχές·

β) τα μέτρα προώθησης που αποβλέπουν στη διάδοση της χρήσης των προηγμένων υπηρεσιών τηλεπικοινωνιών. Τα μέτρα αυτά περιλαμβάνουν διαφημιστικές και ενημερωτικές εκστρατείες με σκοπό την ευαισθητοποίηση των δυνητικών χρηστών ως προς την ύπαρξη και τα πλεονεκτήματα των σύγχρονων υπηρεσιών που προσφέρει ο τομέας των τηλεπικοινωνιών, είτε με τη χρήση των συμβατικών μέσων εμπορικής εκμετάλλευσης, είτε με τη διοργάνωση σεμιναρίων, μαθημάτων ή διαλέξεων. Μεταξύ των μέτρων αυτών δίνεται προτεραιότητα σε εκείνα που αφορούν τις μικρομεσαίες επιχειρήσεις, συμπεριλαμβανομένων των επιχειρήσεων στον τομέα του τουρισμού, και σε άλλους τομείς που διαθέτουν μεγάλο αναπτυξιακό δυναμικό·

γ) οι ενέργειες που αποβλέπουν στην κατάδειξη, με συγκεκριμένες και ενοποιημένες εφαρμογές, των πλεονεκτημάτων που παρουσιάζει η χρήση των προηγμένων υπηρεσιών τηλεπικοινωνιών. Οι ενέργειες αυτές περιλαμβάνουν έργα επίδειξης που αφορούν κυρίως τις μικρομεσαίες επιχειρήσεις, συμπεριλαμβανομένων των επιχειρήσεων στον τομέα του τουρισμού και σε άλλους τομείς που διαθέτουν μεγάλο αναπτυξιακό δυναμικό·

δ) οι ενισχύσεις που χορηγούνται στις μεμονωμένες μικρομεσαίες επιχειρήσεις ή τους ομίλους μικρομεσαίων επιχειρήσεων, προκειμένου να προωθηθεί η χρησιμοποίηση των προηγμένων τηλεπικοινωνιακών συστημάτων και να διευκολυνθεί η δημιουργία νέων δραστηριοτήτων ή η προσαρμογή των υφισταμένων δραστηριοτήτων στον τομέα των τηλεπικοινωνιών.

Οι ενισχύσεις μπορούν να καλύπτουν:

i) τις μελέτες εμπειρογνωμόνων σχετικά με τα οικονομικά οφέλη που ενδέχεται να επιφέρει η ευρύτερη χρήση των προηγμένων υπηρεσιών τηλεπικοινωνιών, συμπεριλαμβανομένων των υπηρεσιών πληροφορικής που διατίθενται μέσω των δικτύων διαβίβασης δεδομένων,

ii) στο μέτρο που δικαιολογείται από τις μελέτες που προβλέπονται στο σημείο i), τον εξοπλισμό (όπως τερματικά, συσκευές διαμόρφωσης-αποδιαμόρφωσης, τροφοδότες videotex και ηλεκτρονικό ταχυδρομείο teletex) που να παρέχει στους χρήστες πρόσβαση στις προηγούμενες τηλεπικοινωνιακές υπηρεσίες,

iii) τις επενδύσεις για τη δημιουργία νέων επιχειρήσεων ή τη διευκόλυνση της προσαρμογής των επιχειρήσεων που υπάρχουν στις δυνατότητες της αγοράς στον τομέα των υλικών και των υπηρεσιών των τηλεπικοινωνιών. ε) η δημιουργία και η ανάπτυξη κέντρων τηλεπικοινωνιακών υπηρεσιών εκτός από εκείνες τις μεγάλες αστικές περιοχές στις οποίες παρόμοια κέντρα δημιουργούνται αυθόρμητα, με σκοπό:

i) την παροχή υπηρεσιών, ιδίως προηγμένων υπηρεσιών διαβίβασης στοιχείων, videotex και τηλεοπτικών επικοινωνιών που θα προσφέρονται στους χρήστες ακόμη και αραιοκατοικημένων περιοχών,

ii) την παροχή κοινών υπηρεσιών σε πολλές μικρομεσαίες επιχειρήσεις·

στ) η εφαρμογή πειραματικών προγραμμάτων τηλεργασίας·

ζ) η δημιουργία περιφερειακών υπηρεσιών που χρησιμοποιούν τα μέσα της τηλεματικής, στον τομέα των εξειδικευμένων πληροφοριών, συμπεριλαμβανομένων των πληροφοριών σε κοινοτικό επίπεδο που παρουσιάζουν ιδιαίτερο ενδιαφέρον για ορισμένους χρήστες, ιδίως για τις μικρομεσαίες επιχειρήσεις, συμπεριλαμβανομένων των επιχειρήσεων στον τομέα του τουρισμού.

Άρθρο 5

1. Το κοινοτικό πρόγραμμα αποτελεί αντικείμενο κοινής χρηματοδότησης από το κράτος μέλος και την Κοινότητα. Η συνδρομή του Ταμείου, η οποία δεν μπορεί να υπερβαίνει το 55 % του συνόλου των δημόσιων δαπανών που λαμβάνονται υπόψη στο πρόγραμμα, εντάσσεται στο πλαίσιο των πιστώσεων που εγγράφονται για το σκοπό αυτό στο γενικό προϋπολογισμό των Ευρωπαϊκών Κοινοτήτων. Η κοινοτική συμμετοχή καθορίζεται ως εξής:

1. Όσον αφορά τις εργασίες που αφορούν το βασικό εξοπλισμό, που αναφέρονται στο άρθρο 4 σημείο 1:

α) όταν πρόκειται για επενδύσεις σε έργα υποδομής που αναλαμβάνουν, εν όλω ή εν μέρει, δημόσιες αρχές ή οποιοσδήποτε άλλος οργανισμός, εξομοιούμενος προς δημόσια αρχή, υπεύθυνος για την εκτέλεση έργων υποδομής: 55 % της συνολικής δαπάνης που αναλαμβάνει η δημόσια αρχή ή ο προς αυτήν εξομοιούμενος οργανισμός·

β) όταν πρόκειται για επενδύσεις σε δραστηριότητες του τομέα της βιομηχανίας, της βιοτεχνίας και των υπηρεσιών: 50 % της δημόσιας δαπάνης που προκύπτει από τη χορήγηση της ενίσχυσης στην επένδυση·

γ) όταν πρόκειται για μελέτες σκοπιμότητας: είτε 70 % του κόστους των μελετών αυτών είτε 50 % της δημόσιας δαπάνης που προκύπτει από τη χορήγηση ενίσχυσης στις μελέτες αυτές.

2. Όσον αφορά την τόνωση της προσφοράς και της ζήτησης των προηγμένων υπηρεσιών τηλεπικοινωνιών:

α) για τις μελέτες σχετικά με την κατάρτιση προγραμμάτων περιφερειακού ή τοπικού χαρακτήρα που αναφέρονται στο άρθρο 4 σημείο 2 στοιχείο α): 50 % της δημόσιας δαπάνης·

β) για τις εργασίες προώθησης της χρήσης των προηγμένων υπηρεσιών τηλεπικοινωνιών που αναφέρονται στο άρθρο 4 σημείο 2 στοιχείο β): ενίσχυση που καλύπτει το 50 % του κόστους για τις διαφημιστικές και τις ενημερωτικές εκστρατείες·

γ) για τις εργασίες επίδειξης, που αναφέρονται στο άρθρο 4 σημείο 2 στοιχείο γ): 50 % της δημόσιας δαπάνης·

δ) για τις ενισχύσεις σε μικρομεσαίες επιχειρήσεις, που αναφέρονται στο άρθρο 4 σημείο 2 στοιχείο δ):

i) για τις μελέτες εμπειρογνωμόνων: είτε 70 % του κόστους των μελετών, είτε 50 % της δημόσιας δαπάνης που προκύπτει από τη χορήγηση ενίσχυσης στις μελέτες αυτές,

ii) για τον εξοπλισμό: 50 % της δημόσιας δαπάνης που προκύπτει από τη χορήγηση ενίσχυσης στην επένδυση,

iii) για τις επενδύσεις σε βιομηχανικές δραστηριότητες και υπηρεσίες τηλεπικοινωνιών: 50 % της κρατικής δαπάνης για την παροχή ενίσχυσης για επενδύσεις στα πλαίσια του εθνικού καθεστώτος ενισχύσεων περιφερειακού χαρακτήρα·

ε) για τις εργασίες που αφορούν τη δημιουργία και περαιτέρω ανάπτυξη κέντρων για την παροχή τηλεπικοινωνιών υπηρεσιών, που αναφέρονται στο άρθρο 4 σημείο 2 στοιχείο ε):

i) για τις εργασίες που αφορούν τα κέντρα παροχής υπηρεσιών στους χρήστες: 50 % της δημόσιας δαπάνης που προκύπτει από τη χορήγηση ενίσχυσης στον εξοπλισμό με τηλεπικοινωνιακό υλικό,

ii) για τις εργασίες που αφορούν την παροχή κοινών υπηρεσιών: 50 % της δημόσιας δαπάνης που προκύπτει από τη χορήγηση ενίσχυσης στην επένδυση·

στ) για τις εργασίες που αφορούν τα πειραματικά προγράμματα τηλεργασίας που αναφέρονται στο άρθρο 4 σημείο 2 στοιχείο στ):

i) για τις μελέτες σκοπιμότητας: είτε 70 % του κόστους των μελετών αυτών, είτε 50 % της δημόσιας δαπάνης που προκύπτει από τη χορήγηση ενίσχυσης,

ii) για την υλοποίηση των προγραμμάτων: 50 % της δημόσιας δαπάνης που προκύπτει από τη χορήγηση ενίσχυσης·

ζ) για τις εργασίες που αφορούν τη σύσταση περιφερειακών υπηρεσιών στον τομέα των εξειδικευμένων πληροφοριών, που αναφέρονται στο άρθρο 4 σημείο 2 στοιχείο ζ): ενίσχυση που καλύπτει μέρος των δαπανών που πραγματοποιούν οι επιχειρήσεις για την ανάπτυξη και τη λειτουργία των υπηρεσιών αυτών. Η ενίσχυση είναι φθίνουσα και τριετούς διάρκειας, καλύπτει δε, για το πρώτο έτος, το 70 % των δαπανών και δεν υπερβαίνει το 50 % των συνολικών δαπανών για την περίοδο των τριών ετών. 2. Όσον αφορά τις πορτογαλικές περιοχές, οι συντελεστές συνδρομής του Ταμείου που προβλέπονται στην παράγραφο 1 αυξάνονται, έως τις 31 Δεκεμβρίου 1990, κατά 20 μονάδες, με ανώτατο όριο το 70 %.

3. Μετά από αίτηση του κράτους μέλους, οι συντελεστές συνδρομής του Ταμείου μπορούν να οριστούν σε επίπεδα κατώτερα από τα προβλεπόμενα στις παραγράφους 1 και 2.

Άρθρο 6

1. Η ενίσχυση μπορεί, εν όλω ή εν μέρει, να λάβει τη μορφή επιχορήγησης κεφαλαίου ή επιδότησης επιτοκίου δανείων.

2. Οι κατηγορίες των δικαιούχων της συνδρομής του Ταμείου είναι δυνατόν, για τις εργασίες που αναφέρονται στο άρθρο 5, να είναι οι ακόλουθες: δημόσιες αρχές, φορείς τοπικής αυτοδιοίκησης, διάφοροι οργανισμοί, επιχειρήσεις, συνεταιρισμοί ή ιδιώτες.

3. α) Αποκλείεται η σώρευση των ενισχύσεων που χορηγούνται δυνάμει του παρόντος κοινοτικού προγράμματος με τις ενισχύσεις που χορηγούνται από άλλες διατάξεις του κανονισμού του Ταμείου ή δυνάμει των κανονισμών (ΕΟΚ) αριθ. 2615/80 και (ΕΟΚ) αριθ. 215/84.

β) Εξάλλου, οι ενισχύσεις που αναφέρονται στο άρθρο 5 παράγραφος 1 σημείο 2 στοιχεία δ), ε), στ) και ζ) δεν μπορούν να έχουν ως αποτέλεσμα τη μείωση του ποσοστού που βαρύνει τις δικαιούχες επιχειρήσεις κάτω από το 20 % της συνολικής δαπάνης.

Άρθρο 7

Οι εργασίες που αναφέρονται στο άρθρο 4 συμμορφώνονται επίσης προς τις ακόλουθες διατάξεις:

- η συμβολή του Ταμείου στα μέτρα τόνωσης που προβλέπονται βάσει του άρθρου 4 παράγραφος 2 δεν μπορεί να είναι μικρότερη από το 15 % της συνολικής συμβολής στο πρόγραμμα· η συμβολή του Ταμείου στις μελέτες του άρθρου 4 σημείο 2 στοιχείο α) δεν μπορεί να υπερβαίνει το 5 % της συνολικής συμβολής στο πρόγραμμα · τέλος, η συμβολή του ταμείου στην παραγωγή που αναφέρεται στο άρθρο 4 σημείο 2 στοιχείο δ) iii) δεν μπορεί να υπερβεί το 5 % της συνολικής συμβολής στο πρόγραμμα,

- το πρόγραμμα αφορά τα έργα τα οποία ανταποκρίνονται στους στόχους που επιδιώκει η Κοινότητα σε θέματα προτύπων σχετικά με τις τηλεπικοινωνίες και τις τεχνολογίες πληροφοριών, λαμβανομένης κυρίως υπόψη της προόδου που πραγματοποιείται από την Ευρωπαϊκή Διάσκεψη Οργανισμών Ταχδρομείων (CEPT) και την Ευρωπαϊκή Επιτροπή Τυποποίησης/Ευρωπαϊκή Επιτροπή Ηλεκτροτεχνικής Τυποποίησης (CEN/CENELEC), σύμφωνα με τους στόχους αυτούς.

Άρθρο 8

1. Η διάρκεια του προγράμματος είναι πενταετής, από την έναρξη ισχύος του παρόντος κανονισμού.

2. Το πρόγραμμα παρέμβασης διαβιβάζεται στην Επιτροπή μέσα σε προθεσμία 6 μηνών από την έναρξη ισχύος του παρόντος κανονισμού. Η προθεσμία αυτή μπορεί σε εξαιρετικές περιστάσεις να παραταθεί από την Επιτροπή κατά ένα μήνα.

Άρθρο 9

Το ποσό της παρέμβασης του Ταμείου δεν μπορεί να υπερβαίνει το ποσό που καθορίζει η Επιτροπή κατά την έγκριση της σύμβασης προγράμματος που αναφέρεται στο άρθρο 13 παράγραφος 1 του κανονισμού του Ταμείου.

Άρθρο 10

Ο παρών κανονισμός αρχίζει να ισχύει την επομένη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Λουξεμβούργο, 27 Οκτωβρίου 1986.

Για το Συμβούλιο

Ο Πρόεδρος

G. HOWE

(1) ΕΕ αριθ. L 169 της 28. 6. 1984, σ. 1.

(2) ΕΕ αριθ. C 147 της 14. 6. 1986, σ. 4 και

ΕΕ αριθ. C 194 της 1. 8. 1986, σ. 7.

(3) ΕΕ αριθ. C 176 της 14. 7. 1986, σ. 189.

(4) ΕΕ αριθ. C 263 της 20. 10. 1986, σ. 35.

(1) ΕΕ αριθ. L 271 της 15. 10. 1980, σ. 1.

(2) ΕΕ αριθ. L 27 της 31. 1. 1984, σ. 1.

(3) ΕΕ αριθ. L 27 της 31. 1. 1984, σ. 5.